khistorydata/jeongjo-sjw-relations huggingface dataset:
정조 8년 · 목
敎曰。今日卽釋菜受香日也。俄命都承旨。奉審文廟後。諸執事學生。依例摘奸。捧擧案矣。今聞承宣回奏之言。擧案不爲捧來。忽以食堂到記。收聚以入。此前所未有之擧案。朝於陪箋之班。雖見儒生數多。以因此設科。則事近無名。亦涉倖科。只問擧案人數之如何。又以此有諸大臣酬酢者。此猶然矣。食堂儒生。無端收到記。不可但以不察言。然旣收之到記。未知如何區處爲穩。該承宣係是宥旨前事。雖不論罪。收來到記區處一款。不可不廣詢處之。政院卽遣史官。以此意問議于時原任大臣以啓。亦令本館諸堂。以到記收聚後。勿施之有例無例。參考館例。兼陳已見。今日內草記事。卽爲分付。○政院啓言。遣史官收議。則領府事金尙喆以爲。收來到記。乃是做錯。因此設科。恐爲無名云。領議政鄭存謙以爲。到記則還給。擧案則依初下敎。更令捧入恐好云。判府事徐命善以爲。設無名之科。不可輕議。布此傳敎。曉告齋生。仍令應製。施賞慰悅。似或無妨云。判府事李徽之以爲。到記雖收來。恐不可以此設科矣云。判府事洪樂性以爲。到記則還給。更捧擧案恐宜云。左議政李福源以爲。因其誤錯。從而區處。未免苟艱。所收到記。置之爲宜。伏惟上裁云矣。敎以。依大臣議施行。
정조 8년 · 강
上號都監各房。命不多日內畢役。
정조 8년 · 목
該都監。以各房始役。監造官輪直啓。敎以。工役不必遲滯。着意董役。不多日內畢役也。
정조 8년 · 강
國朝御牒璿源譜略修正。命依丙辰己卯例爲之。
정조 8년 · 목
宗簿寺啓言。國朝御牒璿源譜略修正事。伏承册禮日稟定之命矣。今番則依何年例擧行。而譜略進上。亦以幾件封進乎。敎以。以丙辰己卯年例爲之。自本寺修正而進上。細衣件一件。蔆花衣件一件內入。餘則皆於年前新印件改張以入。工役不必多費日子。進上。以旬前後擇日爲之也。
정조 8년 · 강
遣承旨詣 社稷。奉審摘奸。
정조 8년 · 강
行藥院入診于重熙堂。都提調徐命善。提調徐有鄰。副提調李敬養。
정조 8년 · 목
請診也。○予曰。近因日氣不好。氣甚不平。又有汗氣。而不甚大段也。命善曰。議藥同參李喜仁。雖除外任。旣有李廷楫之例。循次入直何如。予曰依爲之。命善曰。夏賊兇言。思之骨寒。雖嚼屍萬段。未足以洩憤。情節未覈。實不成說矣。予曰。自有天地生民以來。所未聞所未見之兇逆。世變層生。倫紀掃地。寤寐思之。寧欲無言。若門客傔屬之盡爲査櫛。予意有不然者。此賊之兇肚逆腸。雖其親屬。亦或有不知者。今若以出入其門。一竝歸之於知情之科。則國法反有不廣之嫌。各司吏胥中。設或有此賊之傔屬。其中亦不無親疏之別。但擇其最親密者。去之宜矣。敬養曰。龜柱處分。臣等萬無頒布之理矣。予曰。予豈無商量而然。畢竟自至頒布矣。予曰。嶺東穡事。不至慘歉云。然則堇甦之民。得無顚連之憂否。命善曰。聞道伯所傳。快得免歉。而嶺西則大登云矣。有鄰曰。本廳郞廳李漵。除拜司禦。職務相妨。所當請改。而係是陪衛。何以爲之。予曰。本職改差。
정조 8년 · 강
命進御藿香正氣散停止。芎芷香蘇散一貼。橘薑茶一貼煎入。
정조 8년 · 강
命承旨請對退去。三司諸臣退詣臺廳。所懷書入。
정조 8년 · 목
因政院請對啓稟。敎以。適有感候。有難酬應。卿等退去。又因三司諸臣請對啓稟。敎以。今日欲爲召見。感氣夜來越添。方欲調攝。退詣臺廳。所懷以文字書入。
정조 8년 · 강
玉堂聯箚請諸罪酌處。亟命還寢。賜批。應敎李集斗。副應敎徐有成。校理李延伋李東都。副校理林道浩李錫夏。修撰姜忱李東稷。副修撰權以綱安策。
정조 8년 · 목
聯箚略曰。龜柱。元惡也巨慝也。至今假息。已是寬典。而遽入移陸之典。天下寧有是理。殿下之寬貸。私恩也。臣等之爭執。公法也。合辭諸賊。漸歸輕典。王法無所施。豈不大可懼哉。亟寢龜柱出陸之命焉。至若韓翼謩之負犯深重。而給牒之命。又下於今日。公議憤惋。亦願收還成命。其餘罪犯。混入於酌處之中。何莫非失刑之大者。竝勿頒布。無壞邦憲。又若奉朝賀洪鳳漢議諡事。必待公論有定然後。始可擬議。決不可容易擧論。亦願亟命還寢焉。批以。昨日傳敎。不啻諄複。爾等何不體諒。伊時事。旣因 慈敎敷示。尤何可容議。今於減等傳敎。提及此事。外面驟看。雖似反重。此不一諭。則當初處分。從後減等。俱無所據故耳。雖當之者。亦必以爲幸。且承 慈敎。以洞諭顚末爲敎。爾等但當將順而已。何乃煩浼至此乎。末端事。啓語中插入。槪因兩非之意。而到今昭釋無餘。不必拘此持疑。又況此係究竟。亦非難事。爾等更勿開口容喙也。
정조 8년 · 강
兩司聯箚。請諸罪人疏決之命還寢。賜批。大司憲蔡弘履。執義金履厚。司諫洪周萬。掌令慮國瑞李鼎運。持平愼思稷洪克浩。獻納李思祚。正言李庚運申馥。
정조 8년 · 목
聯箚略曰。兇如龜柱。遽加曠蕩之典。若此不已。則王章無所施矣。殿下雖欲宥之。國人其肯捨之乎。亟寢龜柱出陸之命。韓翼謩。負犯至重。而給牒之命。尤不勝驚惑之至。元喆以榮順爲父。貞喆爲弟。洪翼柱。卽趾逆之族親。李萬軾譸張兇論。鄭履煥則龜賊之死反。李聖模則能逆之血黨。遇赦咸宥。隄防蕩然。群情尤切駭惋。終靳方寸之地。未遂懲討之誠。退伏臺廳。草草齊籲。諸罪人疏決之命。一竝還寢焉。批以。減等之擧。一則仰慰。二則仰慰。法無八議則已。否則豈用如是相持。稍竢外氣差可。面對卿等。擬欲洞諭予意矣。
정조 8년 · 강
都承旨李敬養陳啓。請龜柱出陸之命亟寢。仍論三司。賜批。
정조 8년 · 목
陳啓以爲。今此龜柱出陸之命。是何擧也。方當霈澤。何罪不可宥。何謫不可釋。而至若兇如龜柱。逆如龜柱。旣不正法。又置減律。則顧何以明天理而正人心乎。冒死仰籲。亟寢成命焉。懲討不嚴。專由於群下之不誠。而至於今日三司而極矣。所懷書入。命下之後。固當痛陳求對之由。而乃以草草數語。陳箚徑退。竊爲之慨惋。退去三司。不可置而不論。請爲先從重推考。批以。邦慶無前。霈澤旁流。無不可宥之罪。無不可釋之謫。誠如卿啓中語。況金龜柱事。減等傳敎業已悉諭。豈可復事爭執。當別樣申諭。以待廷議之解惑矣。臺臣之不以所懷書入似因未諳規例。請推不以已過乎。
정조 8년 · 강
前典牲直長閔彝顯。從縣道上疏。辭書筵官。賜批。
정조 8년 · 목
疏略曰。玆者復勤聖旨。特授臣書筵官。萬萬非賤臣所敢承當。跡非藏修。身係蔭仕。初無一半分擬議於儒學之選。慓然驚懼。無地自容。宜得黃裳所謂當世第一人。以畀輔導之責。俾有以㴠養薰陶。而如臣魯莽。苟然備位。不得不爲聖明惜此擧措也。縟儀屬日。末由蠢動。乞察懇辭。特刊職名焉。批以。惟天惟 祖宗。眷佑邦家。涓玆吉辰。册禮順成。萬年國本之所鞏固。八域民望之所顒仰。豈但予一人之慶也。況今我元良。姿表克嶷。智思漸開。此時輔導之責。不容少緩。而其所輔導之者。丕惟在書筵官。是官之設。豈亶使然哉。將欲責之以養正之功也。爾以乃祖之孫。首膺其選。延頸之忱。必倍他人。當此兩坊肇開。群僚咸備之日。爾何不幡然造朝。周旋离明之筵。出入銅龍之班乎。爾若念及於此。想不待多誥。爾須卽起登道。以副如渴之望。仍命此批答卽爲下諭。
정조 8년 · 강
有政。吏曹判書趙時俊。參議黃昇源進。
정조 8년 · 목
以徐有防趙尙鎭爲承旨。李敬養爲吏曹參判。李東馨爲大司諫。金魯鎭爲判義禁。申大淳爲 禧陵參奉。李廷仁爲 永祐園參奉。權偗爲 慶基殿參奉。大淳以下。竝初仕也。
정조 8년 · 강
遞承旨吳大益具明謙。以宋載經柳誼權★(示+嚴)爲承旨。
정조 8년 · 목
敎曰。違牌承旨許遞與未差之代。前望單子入之。待下批牌招。推移入直。
정조 8년 · 강
上號慶科初試。命文取六百人。武取七百人。
정조 8년 · 목
因禮兵曹啓稟。有是命。
정조 8년 · 강
命松禾縣監罷黜勿施罪人跟捕。
정조 8년 · 목
黃海監司洪秉纘。以松禾縣殺獄罪人逃躱。該縣監沈定鎭。依法罷黜馳啓。敎以。此狀啓勿施。幺麽殺獄罪人。不卽跟捕。寧有如許法綱。便定五十日之限。嚴飭道內討捕營。刻期跟捕。萬一過限。該縣監不但論罪。竝與諸討捕使。一體重勘。此意令廟堂措辭嚴飭。
정조 8년 · 강
遣承旨詣 永陵奉審。
정조 8년 · 강
行藥院入診于重熙堂。都提調徐命善。提調徐有鄰。
정조 8년 · 목
日次請診也。○予曰。今日則少愈。而膈痰尙未快鮮矣。命善曰。醫官待令診候何如。予曰。姑置之。予曰。右承旨馳詣 永陵。莎草枯損處奉審後。圖形以來。畵員一人率去事分付。予曰。金領府事家賜樂。何日擧行云乎。命善曰。初十日云矣。
정조 8년 · 강
召見承旨徐有防及奉審承旨柳誼于重熙堂。
정조 8년 · 목
永陵奉審後入來也。○予曰。再昨日以食堂到記事。收議大臣傳敎。尙不出朝報云。其委折斯速問入。假注書李敬五出問。以下吏不察未及擧行之意仰奏。予曰。卽爲出朝報事申飭。仍謂誼曰。莎草枯損處果何如。誼曰。莎葉間間不茂。樹木蔽陰處。或有傷損之意。而不甚大段。丁字閤北邊有苔文。似綠樹陰而然矣。予曰。所見不至大段。待秋深修補何如耶。誼曰。待秋深深秋修補似好。且小小枯損處。令 陵官隨補。有 先朝受敎云矣。予曰。役處不至張大乎。誼曰。似不至張大矣。
정조 8년 · 강
兩司避嫌乞遞。賜批。大司憲蔡弘履。執義金履厚。司諫洪周萬。掌令盧國瑞[瑞國:I-PERSON]李鼎運。持平愼師稷洪克浩。獻納李思祚。正言李庚運申馥。
정조 8년 · 목
避嫌略曰。臣等未蒙召接。面陳無路。聯箚齊籲。冀回天聽矣。承宣以不以所懷卽呈箚子。至有問備之請。壞損臺體。已無可論。而諸承宣綠臣等失措。引罪蒙遞。其何敢一刻冒居臺次乎。請命遞斥臣等之職。批以。勿辭。
정조 8년 · 강
兵曹判書李在協。副司直金履素。戶曹判書鄭一祥。疏辭新資。竝賜例批。
정조 8년 · 강
大司諫李東馨疏陳母病乞遞仍。請罪人酌處還寢。承宣三司譴罷。賜批。
정조 8년 · 목
疏略曰。臣老母夙抱貞疾。重得泄苦。神息凛綴。臣方左右扶將。藥餌是事。實無供職之望。特許刊改。以便救護。乞免之章。不宜贅他。而顧今惡逆之容易疏釋。殆同尋常犯辜者然。噫。亂賊何代無之。而豈有如龜柱之窮兇極逆者乎。今又出海而陸。此而不己。則其將漸至無故矣。天下寧有如許法紀。亟寢出陸之命。至若韓翼謩之負犯至重。而又有此給牒之命。人心駭惑。倘復如何。亦收成命。元喆自來兇孼。柱翼何等罪惡。而得蒙宥放。鄭履煥右袒龜賊。李萬軾締結妖宦。李聖模親密逆能。而皆從寬恕之典。遞有疏釋之擧。五罪人酌處之命。亦竝還寢。今番夏賊事。實是大變怪也。第其逆節。必有綢繆。親屬傔從。竝命鞫覈。斷不可已。金陽澤丙申緩獄之罪。尙忍言哉。父傳子襲。昭不可掩。亦施追奪之典。臣於近日事。又有所慨然者。職在惟允者。宜有覆難之擧。而一例頒布。不少難愼。烏在喉舌之責乎。至於三司諸臣。乍進乍退。擧措顚倒。如是而何望天心之孚格乎。伊日在院承宣及求對三司諸臣。竝施譴罷之典。批以。首陳事。予意豈無參量。一則仰慰。二則仰慰。況於詳知事實之後。又豈容泯默。次陳事。自丁酉以後。旣命放釋。又命減等。致有給牒之擧。予則曰。此示弦韋別涇渭然後。麟賊之罪。尤章章矣。爾何不念此五人酌處之命亦有裁度。所請不允。追奪事。三司箚批悉諭。赦典傳敎頒布時承宣事。或奉命或許遞或未肅拜。無故在院者。亦因覆難遞職。此外只有武承宣一人。所請罪名。無所施矣。求對三司事。事勢有不得不然者不允。爾其勿辭。救護母病。
정조 8년 · 강
命東宮正堂。以熙政堂爲之。
정조 8년 · 목
敎曰。東宮閤外。舊例昌慶宮則集英門。慶熙宮則崇賢門。而予在春宮時。以顯謨門。 大殿差備。同爲用之。只於救蝕。以崇賢門爲之。蓋承暉殿不得重建而然耳。此闕亦然。時敏堂姑未重建。且聞 肅廟東宮正堂。以熙政堂同爲用之。今番亦當遵此例爲之。閤門以協陽門擧行。至於救蝕。依慶熙宮例。以集英門爲之。又敎曰。建陽門禁。與他自別。東宮入達肅拜單子。朝則通禮院次知。納于本院。無時肅拜。依各殿例。直傳別監事分付。
정조 8년 · 강
命鰲興府院君家。洪奉朝賀家致祭。
정조 8년 · 목
敎曰。明日遣禮官。鰲興府院君家。洪奉朝賀家致祭。祭文當親製以下。
정조 8년 · 강
命畵員張麟慶等差備待令差定使之應役。
정조 8년 · 목
敎曰。畵員張麟慶。卽 先朝差備待令之人。屢年使役。而不知存沒。近不使喚矣。向因訪問知之。尙在畵員云。卽令差備待令。加出差定。今番 上號都監。以此人事使役事分付。又敎曰。畵員金喜成。別無手才。 先朝特命別看役差下。至于己卯册禮日。亦以別看役擧行。其子兄弟兩人。 先朝亦命差備。長時待令。丙申以後。亦令差備待令。而皆已作故。喜成子若孫間。如有畵員隨行者。今番 上號都監使用固好。以此意令都提擧知悉訪問。明朝草記。畵員張麟慶。以念舊之意。特命差備待令。況金德成許礛乎。此兩人。 景慕宮册印役事。使之應役。此蓋 景慕宮差備待令畵員故耳。問於渠輩。可以知之。亦令都提擧知悉。
정조 8년 · 강
以李文源爲兵曹參判。口傳也。
정조 8년 · 강
秋曹。以罪人崔潭等放送。勿爲擧行啓。
정조 8년 · 목
刑曹啓言。今番出陸減等罪人崔潭朴宗性崔光泰金天欽。俱在臺啓。竝不得擧行。而混同知委於放送秩。今方分付該道。使之勿爲擧行。敎以。不待批下。徑先知委。難免疏率。而且與元不擧論有異。渠輩認爲蒙放。旋又仍置。則是因卿昏謬。使渠輩未免有齎冤之歎。卿之擧措。極爲駭然矣。
정조 8년 · 목
南壇三角山木覓山漢江節祭。在明日也。
정조 8년 · 강
召見承旨權★(示+嚴) 于重熙堂。
정조 8년 · 목
予曰。監印印役。綠何錯誤云乎。★(示+嚴) 曰。本草則無相左處。而監印所未及照察。黃海道已上條見漏云矣。予曰。然則備局無所失。監印堂上何不詳愼。有此做錯。他道亦安知無錯誤處乎。備堂旣已進去。詳細考準後。趁午前改印以進之意。下番出去監印所。各別申飭。而遠道時急。咸鏡慶尙全羅等道。爲先先印。次次下送之意分付。
정조 8년 · 강
永陵行祭。命以十六日定行。
정조 8년 · 목
因禮曹秋展謁啓稟。敎以。久曠省謁。情禮缺然。況再昨年以後。卽當展拜。而迄未遑焉。此意筵中已言之。今番秋謁。當詣 永陵行禮仍又行祭日子。以望後念前擇入。畿農今幸頗熟。荐歉之餘。民力不可不念。凡係用民力之事。依近依例皆以儲置米會減。而此外不緊糜費省減。當於畿伯入侍下時下敎。道路及宿所。亦有下敎事。兵判訓將畿伯使之入侍稟定也。○禮曹啓言。 永陵行禮。仍又行祭日子。令日官推擇。則今十六日爲吉云。請以十六日定行。允之。
정조 8년 · 강
召見藥院都提調以下于誠正閤。都提調徐命善。提調徐有鄰。訓鍊大將具善復。兵曹判書李在協。京畿監司沈頤之。
정조 8년 · 목
予曰。今番展謁 永陵。而以十六日爲定。自今爲十許日矣。軍門擧行。不至窘束乎。命善曰。尙餘一旬。足以周旋矣。予曰。庚子年幸行時。作路迃廻。軍兵頗以爲苦。今番宿高陽。翌日詣 陵所展拜。還宿坡州。三日還宮。而去來欲歷謁 昭寧園。若然。則三日還宮似難矣。命善曰。 昭寧園難爲宿所。自坡州爲迃路矣。予曰。其間爲幾里。頤之曰。自 陵上至園所。爲四十五里矣。予曰。昨聞柳誼言。有直路云矣。頤之曰。自高陽至 陵所。果有直路。而崎嶇且狹。難以動駕矣。予曰。橋梁優爲修治乎。頤之曰。可以及期矣。有鄰曰。近 陵幸行之路。皆以石橋爲之。則可除民弊。亦無公費矣。善復曰。此果便好矣。予曰。永美亭石橋。已爲完築云。然否。善復曰。完築矣。予曰。何以爲之。善復曰。使僧徒勸善鳩財。且給如干物力。不難成橋。西郊幸行之路。亦用此例似好矣。予曰。自 永陵一日還宮爲難。留宿高陽無義。若置行宮於黔巖晝停處。便且好矣。而亦難始役矣。命善曰。設行宮則便好矣。有鄰曰。黔巖之建行宮。係是不可已也。
정조 8년 · 강
命進御橘薑茶一貼。依前煎入。榻敎也。
정조 8년 · 강
副司直徐有寧。兵曹參判李文源疏辭新資。竝賜例批。
정조 8년 · 강
以李敬五爲說書。前望也。
정조 8년 · 강
遞應敎李集斗。副應敎徐有成。校理李延伋李東郁。副校理林道浩李錫夏。修撰姜忱李東稷。副修撰權以綱安策。大司憲蔡弘履。執義金履厚。司諫洪周萬。掌令盧國瑞李鼎運。持平愼師稷洪克浩。獻納李思祚。正言李庚運申馥。
정조 8년 · 목
政院以玉堂上下番俱空啓。敎以。勢難强令行公。竝許遞。其代今日政差出。又敎曰。引避兩司竝許遞。在京無故人。今日政差出。
정조 8년 · 강
有政。吏曹參議黃昇源。兵曹判書李在協進。
정조 8년 · 목
以曺遠振爲副應敎。權裕爲校理。林道浩爲修撰。尹㬦李顯默爲副校理。孟至大爲修撰。尹序東爲副修撰。李崇祜爲大司憲。李東郁爲執義。李身晦爲司諫。李延伋姜垣爲掌令。崔守忱李祉永爲持平。兪岳柱爲獻納。鄭東觀沈晉賢爲正言。李東稷爲校理。李泰永爲副修撰。李運永爲司禦。
정조 8년 · 강
以李敬養爲承旨。前望也。
정조 8년 · 강
上號時差備內侍助擧。命勿爲磨鍊。
정조 8년 · 목
因禮曹 上號時各差備磨鍊節目。敎以。捧册捧寶及擧案褥席。皆有外執事。 大王 王后位。元無內外執事區別之例。此節目中。內侍助擧之說。雖引壬辰申癸酉年例。而終涉無義。況 廟內亦無助擧之事焉。此一條此後勿爲磨鍊。只於册寶册印內入內出日。依例用內侍執事。
정조 8년 · 강
政院議啓請龜柱出陵。亟寢成命。賜批。左承旨徐有防。右承旨柳誼。右副承旨趙尙鎭。同副承旨權★(示+嚴) 。
정조 8년 · 목
議啓以爲。龜柱出陸之典。初非可論於此賊。雖出於遇慶屈法之聖意。而論其罪犯。神人共憤。臣等雖伏承申諭解惑之敎。實無奉承之勢。亟寢成命焉。批以。此啓之經宿留中。蓋以原傳敎還下。則又有繳還之擧。上下相持。徒涉煩聒。欲待調節差可。三司備員。當召見洞諭後處分。卿等姑勿煩請。
정조 8년 · 강
上號金寶篆文玉寶篆文玉印篆文。命以正本爲之。
정조 8년 · 목
該都監以正副本封進裁擇之意啓。竝敎以。正本爲之。
정조 8년 · 강
命外驛補把。稍近處分定。
정조 8년 · 목
判府事徐命善啓言。當此經宿 陵幸。若非外驛補把。實無分排之道。日字迫近。稍近處參酌分定。恐不可已矣。從之。
정조 8년 · 강
今番 陵幸。命外方植炬。勿爲待令。分辦等節。就考存減數爻磨鍊。各道伯境上出待安徐。
정조 8년 · 목
敎曰。今番 陵幸出還宮外方植炬。勿爲待今事分付。分辦等節。就考昨年存減數爻磨鍊。此外切勿磨鍊事。亦爲分付。又敎曰。今番 陵幸。雖是經宿。旣當發巡。又多近例。各道道伯境上出待安徐事。令廟堂郞爲行會。
정조 8년 · 강
命出宮日宿高陽。翌日展拜。還宿高陽。翌日還宮。
정조 8년 · 목
敎曰。庚子年 永陵展謁時。出宮日宿高陽。翌日宿坡州。而聞以道路迃回。隨駕軍兵頗勞苦云。今番出宮日宿高陽。翌日 陵所展拜。還宿高陽。翌日還宮。以此分付。
정조 8년 · 목
兵曹判書李在協啓言。向因戶判陳達。十年來工匠布。令兵曹輸送事蒙允。而兵布之法。必待戶布相準然後出給。自是不易之規。而事役旣過之後。以一張移文。推去兵布。則其何以的知實入之爲幾何。創開無前之例乎。兵布輸送請置之。敎以。此後。無或如前循習。一一上下。
정조 8년 · 강
命挾輦軍三百名。餘軍一百名爲之。留都守禦廳爲之。
정조 8년 · 목
兵曹判書李在協啓言。庚子幸行時。挾輦軍四百名。餘軍二百名替代矣。今亦依此擧行乎。敎以。挾輦軍三百名。餘軍一百名爲之。○又啓言。弘化門外留都。何營爲之乎。敎以守禦廳爲之。
정조 8년 · 강
命斥堠伏兵傳語軍減數把定。軍兵哨數。依庚子例擧行。
정조 8년 · 목
兵曹判書李在協啓言。斥堠伏兵傳語軍。令守摠兩營。各隨地方擧行乎。敎以。依近例減數把定之意分付。又啓言。隨駕營自當依定奪擧行。而禁軍及馬步軍幾哨磨鍊乎。敎以。隨駕軍兵哨數。亦依庚子例擧行。
정조 8년 · 강
初九日詣 景慕宮。命展拜。
정조 8년 · 목
敎曰。初九日詣 景慕宮展拜。仍行秋享大祭。省牲省器而來。門路以月覲門擧行。
정조 8년 · 강
御慈慶殿。行王世子師傅相見禮。師鄭存謙。傅李福源。左賓客黃景源。右賓客徐有鄰。左副賓客吳載純。右副賓客鄭志儉。輔德金載瓚。兼輔德鄭東浚。弼善宋銓。兼弼善李祖承。文學徐美修。兼文學徐有成。司書林濟遠。兼司書李集斗。說書李敬五。翊衛曺允亨李弘之。司禦李㻋李運永。翊贊李義逸。衛率金履九鄭東愈。侍直金錄李勉齊。洗馬徐弘輔李敬魯。
정조 8년 · 목
師傅以下。就位行禮訖。予曰。師傅以下。當賜茶。退待春坊。
정조 8년 · 강
召見宗簿提調有司堂上京畿監司于誠正閣。宗簿提調鄭一祚。有司堂上金華鎭徐有鄰李在簡。京畿監司沈頤之。
정조 8년 · 목
予曰。儀軌何時粧册。一祥曰。跋文姑不撰出。故未得修正。進上日子。似難及期矣。予曰。內入外頒賜件。多數刊出好矣。予曰。領府事家賜樂時節次。何如云耶。華鎭曰。主人以下迎于中道云矣。予曰。卿等日往都監否。華鎭曰。逐日仕進矣。予曰。今番施惠。平安道及北道上納之數不多。減數亦甚零些。邦有大慶。惠不廣布。殊爲久典。華鎭曰。誠如聖敎矣。予曰。令道臣減給別備。則當爲民惠。而但北道則無好道矣。有鄰曰。令道臣減給軍錢。以一年別備。自當充報則似好矣。予曰。第爲問議於兩道道臣也。頤之曰。各 陵祭官。以堂上守令例爲差定。方以差員出役所。令以京祭官差定似好矣。予曰。祭官以堂上守令差定。差員以別軍職二員塡差。好矣。
정조 8년 · 강
命進御橘薑茶一貼。依前煎入。自明日停止。榻敎也。
정조 8년 · 강
召見有司堂上于貳極門。有司堂上金華鎭徐有鄰李在簡。
정조 8년 · 목
予曰。今番施惠。諸道俱蒙實惠。獨北道上納名色不多。除減之數。甚是零星矣。華鎭等曰。北道所減。比諸他道。雖曰最少。而所減之數。以錢則爲一百七十餘兩。以布則爲九同三十餘疋。舊還蠲減條。至於二萬一百餘石之多。爲惠不少矣。予曰。平安道亦有鮮惠之歎。各項減給之外。又有可減名色則好矣。有鄰曰。往復道臣。從長稟處乎。予曰。唯。承旨徐有防曰。補土所摠戎使進去云。命召密符。何以爲之乎。予曰。守禦使之南漢。摠戎使之北漢。仍佩往來。已有前例。今亦依此爲之。明日摠使去時。卿等亦往看審也。
정조 8년 · 강
國朝御牒璿源譜略編次等節。命自內閣擧行。
정조 8년 · 목
宗簿提調鄭一祥啓言。國朝御牒璿源譜略改張。進上日御覽後。編次改粧等節。請自內閣稟旨擧行。從之。
정조 8년 · 강
命册禮儀軌。一體爲之。
정조 8년 · 목
宗簿提調鄭一祥啓言。 上號儀軌。今方修正。與册禮儀軌一體爲之乎。從之。
정조 8년 · 강
宗簿寺。以王世子諱字。書於御牒啓。
정조 8년 · 목
該寺啓言。 璿源譜略今方修正。而王世子諱字。當書於御牒。臣與禮堂詣禮曹。諱單子奉審後。請紀載。從之。
정조 8년 · 강
命王世子水剌器皿及燈燭房恒式。竝待冠禮擧行。
정조 8년 · 목
戶曹判書鄭一祥啓言。王世子水剌間器皿及燈燭房以下恒式。稟定然後。可以擧行矣。敎以。竝待冠禮爲之。不得不爲之者。待書下擧行。
정조 8년 · 강
命畿營軍餉變通。令廟堂稟處。
정조 8년 · 목
京畿監司沈頤之啓言。臣營軍制。全不成樣。監司無手下親兵。每當陪扈。輒雇貰前排。寧有如許軍容乎。道內備局句管軍餉米租太。竝三千四百餘石。付之臣營。名以畿營軍餉。而每年耗條折半。劃給臣營。以爲將士支放之資。則軍卒有接濟之道。而雇立之弊。亦可永除。請詢廟堂處之。敎以。事係變通。令廟堂草記稟處。
정조 8년 · 강
詣 陵道路。命更爲磨鍊。
정조 8년 · 목
敎曰。今聞訓將言。出宮日午前。當抵高陽。半日駐駕。旣涉無義。迃路則一也。且詣 陵道路稍近云。更爲磨鍊無妨。出宮日宿坡州。翌日 陵所展拜。高陽留宿。以此擧行事分付。出宮時晝停所。不必別設。以高陽爲之。
정조 8년 · 강
以金樂洙爲承旨。前望也。
정조 8년 · 목
儲慶宮毓祥宮延祐宮秋享。在明日也。
정조 8년 · 강
召見時原任大臣以下于誠正閣。領府事金尙喆。判府事徐命善李徽之。左議政李福源。有司堂上金華鎭徐有鄰李在簡。大司憲吳載純。大司諫朴祐源。副提學徐有防。執義林濟遠。司諫李集斗。應敎李祖承。副應敎洪文泳。掌令李延伋。持平李東稷。獻納李勉兢。校理趙濟魯曺允大。正言徐瀅修沈晉賢。修撰金啓洛鄭萬始。副修撰成種仁。訓鍊大將具善復。摠戎使李昌運。
정조 8년 · 목
予曰。普賢峯役處及地形。卿等所見何如。尙喆曰。臣等往審其形便。則此乃都城主脈之咽喉。不當任其頹夷。定一主管之人。使之隨毀隨築。則必當事半功倍矣。命善曰。臣意則隨補之道。自廟堂成節目擧行似好矣。華鎭等曰。措置物力。隨毀隨築。則自可省費矣。善復等曰。已陳筵席。不必更達矣。予曰。依此爲之。予曰。摠使以爲難築。故不得停當。且乙酉補築時。大臣往見云。適於日昨。大臣入侍使之進見矣。今聞諸議。別無異同。然則以補築爲定爲宜矣。尙喆曰。摠使亦以爲築之爲好。雖使都民往見。亦必樂赴。而無他議矣。予曰。予嘗仰聆 先朝下敎矣。以爲不必動於堪輿。都城主山。不可不築。今此補築。實是奉行此敎之意耳。予曰。自今爲始。主管之人。年年修補。可謂除弊。都城主脈。得免穿鑿之患。今日事誠爲多幸矣。仍命三司進前。予曰。今日三司。可謂彬彬矣。予曰。近日紀綱解弛。規避太甚。雖以再昨日大司諫李東馨事觀之。旣入闕中。不爲將順。亦不覆逆。而肅謝之後。卽出陳疏。可謂駭然矣。今番金龜柱之撤籬。非謂無其罪也。亦非解隄防也。蓋其情迹。不無䵝昧而難明。且當無前大慶。所以仰慰之道。惟此一事。故有所承間仰聞者。 慈殿下敎。不啻丁寧。且辛巳一事。爲渠罪案。而與鄭履煥疏意。實爲相反爲敎。龜柱之壬辰上疏。第一件事。以外面看之。則與鄭履煥之疏。果無異同。其實則相反。亦非渠之本情也。今予此擧。非欲角勝公議。而只出於仰慰之意也。卿等俱是近密。有異疏逖不解事之人。亦思所以仰體之道也。載純曰。多年聲罪之人。實難奉承矣。有防曰。豈不欲仰體。而此實擧國共討之賊。還收撤籬之命。予曰日前府院君致祭文。已以此事。質言於旣死之人。不可變易。 慈殿近以此事。日日企待。而尙未出梢。豈不可悶。卿等須勿爭執。以爲仰慰之地。有防等曰。此賊之尙逭王章。實是仰慰之意也。何可復爲出陸乎。予曰。此事專出於仰慰之意。故宣政殿頒赦時。大臣之不得爭執者。亦以此也。卿等何必持難乎。有防曰。其時大臣之不得爭執。雖出仰體。實爲慨然矣。予曰。然則卿等依例傳啓。當有一伸之道矣。有防曰。還收成命之前。不可以傳啓矣。予曰。懲討莫如傳啓。而近日臺諫。以不爲傳啓爲主。是豈臺體乎。有防曰。當以一伸爲敎。甚非待三司之道矣。予曰。此則卿等之言。可謂臆逆矣。依例傳啓。而俾之一伸。則下以得臺臣之體。上以伸公議之爭。而如是相持。甚可怪也。予曰。卿等退出楹外。相議傳啓。而亦各陳其所見也。有防曰。不必退議。亟下處分。予曰。然則臺臣入侍。而欲爲闕啓乎。載純曰。非欲闕啓。事有緩急。未蒙允許。不可徑退矣。予曰。臺臣入侍。不欲傳啓。豈有如許道理。大臣與臺臣。相可否。今日臺體。其果如何。尙喆曰。臺臣急於懲討。未暇傳啓。臺體似涉如何。而亦是啓辭事。不如自上允從矣。予曰。雖以仰慰之意。不顧他事。國體亦不可不念。卿等更以啓體。按例爲之。則予不必强迫相持。須退楹外。諸臺相議也。有防曰。別無更議之事矣。予曰。副學遞差出去。福源曰。此係懲討。而以罪見遞。有欠聖德。還寢成命。予曰。然則推考可也。載純曰。此事未蒙允許之前。不可傳啓矣。予曰。然則龜柱減等傳敎。姑爲留中。須以還寢樣置而傳啓也。有防曰。以還寢成命書下傳敎。臣等之望也。予曰不必書出矣。命善曰。向有一伸公議之敎。故臺臣或慮一伸之後。又有下敎。如是相持矣。予曰。上下相持。究竟無期。見今夜深。尙未水剌。此何等景色。有防曰。靜攝之餘。連日勞頓。私心焦迫。豈後於人。而第今綱常墜地。豈非抑塞處耶。亟賜允從焉。予曰。副提學遞差。命承旨書傳敎。權★(示+嚴) 曰。儒臣所奏誠甚切摯。臣等不敢奉書矣。濟遠曰。雖碎首天陞。不可徑退矣。予曰。執義遞差也。★(示+嚴) 曰。以罪見遞。非聖朝之事。臣則不得書出傳敎。還收成命。予曰。何以還收。★(示+嚴) 曰。今番事。非但臺臣可爭。凡有血氣之類。孰不沬血。今日臺臣。實得臺體。還寢成命。予曰。明當動駕。夜將撤漏。此將何以爲好耶。載純曰。事未究竟。雖達宵無以退矣。予曰。卿等一竝推考。祖承曰。臺臣之以罪見遞。有欠聖德。本事之尙未蒙允。亦甚泄鬱矣。予曰。長官以此遞差。僚臺繼爲推考。則玉堂亦當出去矣。祖承曰。未可退去矣。★(示+嚴) 曰。玉堂之不欲退去。亦非異事。予曰。承旨遞差出去也。命善曰。承史退出。則諸臣不得入侍。玉堂退出之外。更無他矣。予曰。承旨遞差。何不出去。
정조 8년 · 강
大司憲李崇祜避嫌乞遞。賜批許之。
정조 8년 · 목
合啓中。有私義不可冒參者也。
정조 8년 · 목
敎曰。旣以洞諭三司爲敎。在外及未肅拜三司呈告人員。竝許遞。今日政。以在京無故人擇差。待下批牌招入侍。○以李聖圭爲大司憲。李度默爲大司諫。申致權爲執義。趙榮弼爲司諫。安鼎大鄭益祚爲掌令。李尙度張至顯爲持平。李壽咸爲獻納。宋俊載徐配修爲正言。李集斗爲副應敎。徐有成爲校理。李延伋爲副校理。洪樂恒爲修撰。安策爲副修撰。李在學宋載經李致中爲副摠管。
정조 8년 · 강
遞大司憲李聖圭。大司諫李度默。執義申致權。司諫趙榮弼。掌令安鼎大鄭益祚。持平李尙度張至顯。獻納李壽咸。正言宋俊載徐配修。副應敎李集斗。校理徐有成。副校理李延伋。修撰洪樂恒。副修撰安策。以吳載純爲大司憲。朴祐源爲大司諫。徐有防爲副提學。林濟遠爲執義。李集斗爲司諫。李祖承爲應敎。洪文泳爲副應敎。李勉兢爲獻納。趙濟魯曺允大爲校理。朴廣源李度謙爲副校理。李鼎運李延伋爲掌令。鄭萬始金啓洛爲修撰。成種仁李錫夏爲副修撰。沈晉賢徐瀅修爲正言。李東稷李顯默爲持平。李秉鼎爲副摠管。
정조 8년 · 목
敎曰。今日三司事。豈有如許國綱。出牌之後。半日促飭。了無動靜。此胡大事。如是推諉。然則三司將不得備員乎。臨軒待之。徒損事體。今日新除授三司及陳疏玉堂。一竝爲先遞差。前望單子入之。待下批。竝卽牌招。大臣入侍。使之同爲入侍。其中未署經兩司。除署經入侍。罷散人亦爲敍用。又敎曰。摠管未差之代。前望單子入之。
정조 8년 · 강
兩司避嫌乞遞。賜批。大司憲吳載純。大司諫朴祐源。司諫李集斗。掌令李延伋李東稷。獻納李勉兢。正言徐瀅修沈晉賢。
정조 8년 · 목
避嫌略曰。臣等不合耳目之任。而冒沒登對。半夜爭執。未能感回天聽。及承特推之命。莫非忱誠淺薄之致。何可晏然於臺次乎。請命遞斥臣等之職。批以。前席洞諭之後。卿等以非啓辭非所懷。半夜爭執。殆無義意。問備之擧。烏可已乎。勿辭。
정조 8년 · 강
命補土物力。以三軍門貸下六千兩。四分一先送。
정조 8년 · 목
摠戎使李昌運啓言。今此補土物力。以空名帖發賣取用事。頃承下敎。而不過五千十張。發賣最難。第於庚辰年濬川時。本廳錢六千兩。依定奪貸下於三軍門矣。臣意則限六千兩。以訓禁御三營留儲錢取用。畢役後。隨其財力所餘。別成節目。逐年殖利。隨缺隨補。則庶爲需用之資。大臣今適入侍。請下詢處之。予詢大臣。領府事金尙喆曰。將臣就議廟堂。從便區劃。自備局成節目啓下。則似有實效矣。判府事徐命善曰。本廳旣有所貸者。則今番緊用時。何必捨此而他求乎。判府事李徽之曰。三營門旣有所貸者。則今當補築之時。推來用之。餘者生殖繼用似好矣。左議政李福源曰。乃是還推。貸去有異。別般請得許施似好矣。予詢將臣。訓鍊大將具善復曰。三軍門若有裕。則隨力還報。俾完大役。此是共濟之義。而三營事勢。今無措手之道。各軍門四分一。爲先還送。以助大役。事甚便矣。從之。
정조 8년 · 강
遞承旨柳誼。以沈有鎭代之。
정조 8년 · 목
敎曰。左承旨有實★(虫+羔)許遞。前望單子入之。
정조 8년 · 강
洪忠監司沈豊之。咸鏡監司李★(土+甲)上疏。請往先壟。竝賜批許之。
정조 8년 · 강
吏曹判書趙時俊疏陳病狀乞遞。賜批調理行公。
정조 8년 · 강
以金履基爲西原縣監。尹得愚爲扶餘縣監。
정조 8년 · 목
敎曰。西原縣監扶餘縣監。今該曹口傳差出。
정조 8년 · 강
以林道浩爲掌令。
정조 8년 · 목
敎曰。更思。掌令李鼎運。以向日請對三司。纔有譴削之請。此則勢難强令行公。元望筒勿施。前望單子入之。待下批一體牌招。
정조 8년 · 강
許施湖南牟還應留加俵之請。
정조 8년 · 목
全羅監司趙時偉。以牟還應留加俵。令廟堂稟處馳啓。敎以。依狀請施行事回諭。
정조 8년 · 강
命赦典祗受諸道狀本中。疏漏處更修正上送。
정조 8년 · 목
因平安監司鄭民始赦典傳敎祗受狀啓。敎以。名下書放五人等。竝放送事。卽爲分付。今番赦典祗受狀本。惟關西最精細最詳明。其餘諸道。皆甚矇曨。初無配所罪名區別馳啓之事。亦無放與不放擧論之語。以今諸道上來狀本者。無以考準。自卿曹待諸道祗受狀本畢到。其中疏漏處。更爲修正上送事分付。
정조 8년 · 강
推禮曹判書金魯鎭。
정조 8년 · 목
該曹。以 永陵幸行。 宗廟告由秋夕祭兼行啓。允之。又以 景慕宮一體秋夕祭兼告。而未及詳考。不勝惶恐啓。敎以。推考。
정조 8년 · 강
詣 景慕宮展拜。仍行省牲省器。
정조 8년 · 목
具翼善冠絳紗袍。乘輿由貳極門出月覲門。詣齋室門外。降輿入次。少頃改具冕服。詣版位行禮。詣廟內奉審。仍詣牲省牲器所。省牲省器如儀。還入齋室。命 本宮都提調入侍。予曰。明日果能宴樂否。金尙喆曰。猥荷罔極之恩。有此曠世之慶。故果爲請賓極娛。以彰君賜之恩矣。仍乘輿入月覲門。由貳極門還內。
정조 8년 · 목
予曰。今番 陵幸站途。一依庚子年例磨鍊乎。頤之曰然矣。予曰。治途之役。何如云乎。頤之曰。新經潦水。役處似不少矣。予曰。沿路橋梁修補處幾何。頤之曰。合爲十餘處矣。予曰。其中有大邑獨當處乎。頤之曰。隨大小分排當之。而至於深川橋。則三邑合力爲之矣。予曰。幾邑守令來待乎。頤之曰。二十二邑待令。各自祗迎於橋梁所矣。予曰。今番減布事。果無虛實相蒙之慮否。頤之曰。惠澤均被。民皆知之矣。予曰。文書今月內。某條磨勘好矣。予曰。錦伯何當辭陛云乎。頤之曰。 陵幸後。欲下直云矣。
정조 8년 · 강
命錦伯。明日辭朝。
정조 8년 · 강
掌令林道浩避嫌乞遞。賜批許之。
정조 8년 · 목
避嫌略曰。臣卽日前求對三司中一人也。喉院之啓。諫長之斥。迭發交攻。無有餘地。懲討之擧。反歸草率。揚揚抗顏。斷無是理。請命遞斥。批以。依啓。
정조 8년 · 강
諮議曹霖。從縣道上疏辭職。賜批。
정조 8년 · 목
疏略曰。濫盜虛名。恩召洊降。竟未得進。置身無地。臣之情悃。有二不敢一不能。力小任重。易繫攸戒。虞人有守。聖人許之。此一不敢也。年過七十。人臣謝事。粵自三代。昭載禮經。此二不敢也。素患每發。不能屈伸。行不俟駕。其勢末由。此一不能也。臣罪至此。萬殞難贖。伏乞收回誤恩焉。批以。向於重熙之筵。册禮誕擧。宮僚咸造。而惟贊善與爾。遐心莫回。不得與諸大夫周旋。跂望之餘。第切虛佇。山林之出處雖重。离明之輔導尤大。此豈爾徒守東岡之日。頃者贊善疏批。亦已略及。予不必更事多誥。爾須體予至意。卽起赴朝。以賁我元良侍講之列。
정조 8년 · 강
陵幸宿所。虎網子及設布帳。命竝置之。
정조 8년 · 목
敎曰。今番 陵幸宿所。虎網子旣令除之。而設布帳亦勿廣設。官門外限十步爲之。布帳擧行營門。令兵曹取考各年謄錄草記。○兵曹啓言。取考騰錄。則丁酉年。戊戌年摠戎廳鎭撫營擧行。庚子年因傳敎除之。癸卯年隨駕訓局禁營次知擧行矣。今此高陽及坡州宿所時。以何營擧行乎。敎以。俄有設布帳爲之之敎。而更思。高陽衙舍之特命修補墻垣。欲除設布帳之民弊。軍亦民也。遠途輸致。豈無弊端。兩邑墻垣。旣皆堅實。設布帳一款。竝置之。依庚子年例。只以排設房布帳擧行事分付。
정조 8년 · 강
命京畿道內備局軍餉耗條。折半劃給本營。
정조 8년 · 목
備邊司啓言。因京畿監司所啓。有稟處之命矣。取見其擧條。則以爲。道內備局軍餉米租太。付之臣營。名以畿營軍餉。而每年耗條折半劃給。以爲將士支放之資爲辭矣。軍餉事體至重。非可以出付外營者。只就其每年耗條中折半。則依所請劃給本營。俾爲支放之資。折半則依前添付元還之意。請分付。允之。
정조 8년 · 강
命吳始壽復官。依大臣議施行。
정조 8년 · 목
義禁府啓言。吳錫忠。以其祖始壽復官事。屢度鳴錚。議于大臣擧行事命下矣。議于大臣。則領議政鄭存謙以爲。事有關係。有難追理。而今番大霈。有異尋常曠蕩之典。恐不宜靳持云。左議政李福源以爲。其所稱冤。不是無據。今番曠恩。恐不宜靳惜云。苟有可據文字。當伸幽冤。大臣之意。亦無他議。許令復官。恐合事宜。而不敢擅便。請上裁。敎以。時任大臣。皆以依願施行獻議。而事係大官官爵。欲於昨日諸大臣入侍。詢問後處之。因夜深未果矣。依議施行也。
정조 8년 · 강
陵幸時。命承旨問安一次。宮官問安二次磨鍊。
정조 8년 · 목
京畿監司沈頤之啓言。今番 陵幸時分辧。一從昨秋權減之數磨鍊。而至於問安中使支三日之間。不可一例廢闕敢達矣。敎以。此亦除之。只承旨問安一次。宮官問安二次磨鍊。
정조 8년 · 강
遞承旨沈有鎭趙尙鎭金樂洙。
정조 8년 · 목
敎曰。違牌及不爲仕進承旨許遞。
정조 8년 · 강
有政。吏曹參議黃昇源進。
정조 8년 · 목
敎曰。春坊番次苟艱。有此草記。有實故人許遞。有實職人。本職許遞。與輔德兼輔德兼說書未差之代。政官牌招。開政差出。待下批。與未肅拜司書牌招。使之推移入直。○因輔德望筒。敎以。此窠。以前輔德鄭述祚擬入。○以李文源李度默徐龍輔金載瓚爲承旨。趙濟魯爲司書。李敬玉爲寧越府使。鄭述祚爲輔德。李時秀爲兼輔德。
정조 8년 · 강
遞副校理朴廣源李度謙。持平李顯默。
정조 8년 · 목
廣源等牌不進。敎以。情勢似然許遞。前正郞李度謙。前北評事朴廣源。仍任前職。○因臺諫有闕政稟。敎以。明日爲之。
정조 8년 · 강
命動駕時藥院班次。依舊磨鍊。
정조 8년 · 목
該院啓言。城外動駕時。本院班次。例居政院之後。玉堂之前。蓋進御藥餌。在於衛內。取其稍近而然也。間因謬例。退居最後。旣乖事面。又多掣肘。請依舊例磨鍊。允之。敎以。令兵曹班次圖。復舊釐正也。
정조 8년 · 강
放定配罪人鄭文佑等。
정조 8년 · 목
因黃海監司洪秉纘狀啓。敎以。未蒙放中。文化鄭文佑放。未至配所中。海州發配熊川定配罪人李玟。安岳發配黃澗定配罪人李時蕃放送事。發配道及配所道。倂卽分付。又因洪忠監司申大升狀啓。敎以。未至配所中。西原發配順天定配罪人郭太孫放送事。發配道及配所道。幷卽分付。
정조 8년 · 목
予曰。關東今年年事。又多失稔處。誠甚憂悶。卿等見道伯狀本乎。有隣曰。見之矣。諸路大登。獨此一道歉荒。甚爲悶慮矣。予曰。何郡爲尤甚云耶。時俊曰。通高杆三邑爲尤甚。而三陟襄陽江陵。則稍勝云矣。有隣曰。就其九郡尤甚者。先爲分等似好矣。予曰。卿等試思之。何以區劃。則爲合表災之政耶。有隣等曰。若依狀許施。則厥數夥然。且無界限。難以從便爲之。第令廟堂處之何如。予曰唯。予曰。秋雨支離。能不傷稼乎。有隣曰。今年節候。早於他歲。諸穀成熟。似無被傷。且近日之雨。有益於牟矣。予曰。尙無晴意。可悶矣。
정조 8년 · 강
大司憲洪良浩。持平李秀夏聯箚。請都監提調竝施譴削。賜批。
정조 8년 · 목
聯箚略曰。昨日 册寶陪進時。敦匠之臣。掌禮之臣。徑先退去。致勞親詣。事未前有。聽聞可駭。禮堂與都廳。雖下處分。至於都監提調。獨有區別之敎。臣等竊以爲不然也。 殿宮旣當分奉於二殿。則提調以下。事當分詣當奉之殿。祗候內入之時。而仁政殿。則只是都提擧陪進之外。無他堂郞之落留者。以致莫重 册禮。手奉於移時。權安於帳內。論其所失。重於禮堂。何可諉罪於都廳也。不爲分詣之提調。竝施譴削之典。批以。提調之不爲分詣。院隸及該掌吏。轉相誤傳而然。不允。
정조 8년 · 강
正言鄭福煥上疏。請都監提調譴削。禮曹堂郞譴罰。賜批。
정조 8년 · 목
疏略曰。卽伏見夜下傳敎。以莫重 册寶之權安殿陛。守直無人。至於暮夜親臨之境。揆以事面。萬萬驚駭。提調郞廳。厥罪惟均。提調施以譴削。禮曹諸堂郞竝施譴罰。批以。提調事。似未聞本事。該曹堂郞事。不允。
정조 8년 · 강
工曹參判柳義養。上疏陳勉。賜批。
정조 8년 · 목
疏略曰。臣猥膺春坊志纂輯之命。愚忱所激。不敢以孤陋辭。遂乃序次。書凡六卷。拜手以進。虞書命虁之辭。必先擧胄子者。以其有天下國家之責。而尤不可不預敎也。直必欲溫。寬必欲栗。所以慮其偏而輔翼之也。剛不至虐。簡不至傲。所以防其過而禁戒之也。三代敎法。奧自初生。其擇女師。示立道之法。不待十歲就傳之後也。出入居處。莫非正言。前後左右。莫非正人。凡所以素敎而預養者。靡不用極。書曰。官不必備。惟其人。蓋其人之必合於是官者。不欲備其官也顧其責任之大。掄選之重。爲如何哉。試以此志中所載者言之。 列聖之所敎詔。名臣之所勸誡。罔非我世子日用之所當法也。雖燕居之中。常若 列聖之在上。嚴師之在傍。則是書也。或不能無補於睿學之萬一也。以身敎二字。爲今日敎導之本。又以此申命春坊。爲上下交勉之資。批以。有官輒有志。春坊無之。予在春邸。畀一二宮僚。編成之工未就。卿乃續掌是役。以爲完書。裒輯之勞。予庸嘉之。特賜虎皮一令。疏中陳勉。言甚切至。當留意。
정조 8년 · 강
命領府事金尙喆。勿待命。
정조 8년 · 목
政院。以尙喆仍留胥命啓。敎以。在卿毫無可引之義。卿何若是深引。 册寶旣傳尙傳。而明政殿內入節次。又不容少緩。則卿之先卽進去。事勢固然。卿旣奉傳承旨之後。尙傳之權奉外殿。承旨尙傳之罪也。至於都廳及郞官。無一人落留。誠有罪矣。且以重事體之義。堂箚從施。卿若以此難安。則反有替引之嫌。卿何不念及於此。卿須安心勿待命事。遣史官傳諭。○政院。又以尙喆逬出都門席稿俟命啓。敎以。卿何若是過引。昨夜待命啓批。悉諭予意。安心勿待命。卽爲入城。況今大禮隔日。致齊又在今夜。此時都提擧。豈可引入乎。與傳諭承宣偕入事。承旨傳諭。期於偕入。
정조 8년 · 강
宗廟親祭。命親押。
정조 8년 · 강
遞承旨李在學權★(礻+嚴)。以李獻慶沈有鎭代之。
정조 8년 · 목
敎曰。偕來承旨許遞。前望單子入之又。敎曰。偕來承旨許遞。前望單子入之。
정조 8년 · 강
承旨李在學。以領府事金尙喆附奏啓。
정조 8년 · 목
書啓以爲。臣奉聖敎。馳往傳諭于惠化門外領府事金尙喆所住處。則以爲。臣於泥首金吾之中。連伏承勿胥命之敎。負犯至重。逬出城闉。方俟嚴命。不自意近密之臣。來宣聖敎。至有偕入之命。當此大禮隔日之時。何敢自有一身去就。第念 寶册內入。不善擧行。致使至尊躬自奉詣。臣罪至此。萬死猶輕。惟願速賜處分云。矣臣旣承偕來之命。姑爲仍留。敎以。昨已諭內入以後事。非都監所知。都廳及郞廳。以重事禮之意。不得已處分。況卿奉傳承宣。卽詣明政殿。昨日事。大體承旨尙傳之罪也。見今大禮隔日。此時卿豈可一向引義。今番都監。以卿特畀敦匠之任。予意卿必諒悉。卿豈以都廳郞廳之方在譴削爲嫌乎。此則院啓堂箚。所論誠過矣。槪未諳分掌之例而然。都廳等譴削。特命分揀。如是者。一則爲卿進身。二則爲卿進身。卿須體予至意。卽日入城。仍察都監事。使坐直承旨。更爲傳諭。期於偕入。
정조 8년 · 강
承旨權★(礻+嚴)。以領府事金尙喆附奏啓。
정조 8년 · 목
書啓以爲。臣奉聖敎。馳往傳諭于領府事金尙喆處。則以爲竢勘之中。近侍之臣。來傳聖諭。辭旨諄懇。不覺感淚被面。今臣罪負。有非尋常薄過。郞屬之特命分揀。欲開臣進身之路。而臣不能董飭之罪。固自如也。未蒙恩譴之前。末由轉動。謹當以文字仰請處分云矣。臣旣承偕來之命。姑爲仍留。敎以。疏批盡布予至意。此不更煩。卿須安心勿辭。卽爲入城事。更爲傳諭。期於偕入。
정조 8년 · 강
領府事金尙喆上疏自引。仍乞遞都監都提擧。賜批。
정조 8년 · 목
疏略曰。 册寶內入。事體嚴重。而不善擧行。奉安失儀。竟使至尊。親自奉詣。若論致此之由。則罔非臣不能董飭之罪。何可諉之郞僚也。大禮隔日。何敢自恤於區區處義。而第念罪負至重。非比微眚。近侍踵臨。辭旨鄭重。至有郞屬分揀之敎。臣雖愚迷。豈不欲仰體聖意之萬一。而當初做錯。專由臣身。則郞僚分揀。不足爲臣進身之路也。明矣。亟遞臣所帶都監都提調之任。仍命重勘。批以。俄遣承宣。方★(足+企)卿幡然。書啓纔到。辭章隨至。前後諄複。洞悉伊時事勢。而郞官之畢竟分揀。亦出於爲卿進身之路。則卿之一向引義。無意膺命。寔由予誠淺。豈勝愧恧。顧今大禮隔宵。此是君臣上下一分盡誠之地。則巧因事會。致使卿不安于朝。都監無主管之人。予方以此憧憧。在卿道理。亦將安乎否乎。卿若念及於此。想不待予言之再。卿須體予至意。卽速入城。仍命此批答。偕來承旨。更爲傳諭于金領府事。期於偕入。
정조 8년 · 강
命崔太山。特許加資。
정조 8년 · 목
兵曹啓言。崔太山之指揮船格。救活人命。至於十三人之多。其在褒勸之道。合施加資之典。請令該道論賞。敎以。崔太山之拯活人命。至於十三人之多。較諸法典。雖曰未準數。豈必以此靳持。依向日沁都例。特許加資之典。其餘各人等。依回啓施行。
정조 8년 · 강
命時囚韓永運照勘。
정조 8년 · 목
因囚單子。敎以。從重勘律。以公罪照律。今日內擧行後草記。○義禁府啓言。時囚韓永運照律。杖八十收贖。放送。敎以。功議各減一等。
정조 8년 · 목
太廟親祭。在再明也。
정조 8년 · 강
召見戶曹堂上于慈慶殿。戶曹判書鄭一祥。參判朴祐源。參議黃昇源。
정조 8년 · 목
予曰。以都監事。判堂勢將一伸矣。判堂未及入來。參判參議率匠手。先爲入來事分付。戶判連爲催促。鄭一祥進前。予曰。有雨意。戶堂率郞廳。補階之役。斯速擧行也。予曰。戶判親自董飭。戶吏多數入之。兼春秋中戶郞出去董飭。予曰。親押明日出宮時當爲之。而 册寶奉詣之時。權安於月臺。此不無掣肘之端矣。承旨徐有防曰。果如聖敎。祭文尙未啓下矣。予曰。當親製以下。而明日詣 太廟後。欲爲親押矣。
정조 8년 · 강
命都監提調朴明源具善復尹塾。申飭擧行。
정조 8년 · 목
政院啓言。 上號都監提調朴明源具善復尹塾。謂有情勢。不卽擧行。事體未安。請牌招。敎以。莫重擧行之事。不可踰日。而堂上之如是引義。萬萬寒心。況儀賓武將。處義尤當自別。竝卽牌招。違牌勿爲呼望。仍令入侍。又啓言。 太廟扇蓋排設。一時爲急。而都監提調朴明源具善復。終不入來。所當推考。而一品儀賓。輔國重臣。例不得請推。何以爲之。敎以。更卽牌招。申飭擧行。
정조 8년 · 강
領府事金尙喆。陳箚自列。賜批。
정조 8년 · 목
箚略曰。臣伏奉批旨。冒沒入城矣。今見諫臣疏本。奉詣時提調亦請譴削。伊時提調。卽臣一人也。執法之論。自當如此。而未及聞知。轉動至此。俯仰慙悚。無面可顯。短章自列。亟降威罰。批以。諫疏所論。槪如堂箚。卿有何替引之端乎。大禮隔宵。都監擧行。專賴卿之指揮。而胥命或尋箚。鎭日相續。卿胡不念及於斯。卿須諒之諒之。卽爲入齋。仍敎曰。此批答。遣史官傳諭于領府事。慈慶殿補階役事方始。都監事且有下詢者。與諸堂同爲入侍事。一體傳諭。
정조 8년 · 강
遞承旨沈有鎭。以金思穆代之。尋遞。以權★(礻+嚴)代之。
정조 8년 · 목
敎曰。違牌承旨許遞。前望單子入之。又曰。右承旨聞以獻官出齋。許遞。仍令該曹付軍職。又敎曰。承旨前望單子入之。
정조 8년 · 강
有政。吏曹判書金履素。參判李敬養。兵曹判書徐浩修進。
정조 8년 · 목
敎曰。政官牌招開政。禮曹堂上。以在京無故人差出。○以鄭致淳爲校理。李顯默爲修撰。徐有隣爲禮曹判書。李在學爲參判。李聖圭爲同義禁。權導[噵:I-PERSON]爲分內醫提調。金履九爲江西縣令。南紀雲爲翊贊。
정조 8년 · 강
以黃昇源爲吏曹參議。前望也。
정조 8년 · 강
承旨權★(礻+嚴)。記事官車亨衢。注書鄭棟。幷以領府事金尙喆附奏啓。
정조 8년 · 목
★(礻+嚴)書啓以爲。臣奉聖批。更爲傳諭于領府事金尙喆處。則以爲。疏批啓答。若是諄複。俯仰窮隘。罔知攸措。一向相持。處分未下。大禮隔宵。敦迫至此。區區廉義。有未暇恤。姑待天明。冒沒出齋云矣。○亨衢書啓以爲。臣奉聖批。馳往傳諭于領府事金尙喆處。則以爲。臣旣拚棄廉隅。冒沒入城矣。第念諫疏所請。卽譴削也。伊日奉詣時提調。卽臣一人也。臣雖無似。職是大官。遭此律名。揚揚冒出。則淸朝四維。寧有是哉。雖欲自力。其勢末由。速被鈇鉞之誅云矣。敎以。更思一向敦迫。反欠敬禮之道。都監都提擧之任。今姑勉副。卿須安心愼攝。仍參明日享班事。遣史官傳諭。○棟書啓以爲。臣奉聖諭。傳論于領府事金尙喆處。則以爲。伏承批旨。特蒙體諒之恩。有罪未勘。雖切惶戲。粗伸廉隅。曷勝感祝。必欲進參於明日享班云矣。
정조 8년 · 강
命洪判府事爲都提調。卽爲進詣。扇蓋奉審。
정조 8년 · 강
遞內醫提調權導[噵:I-PERSON]。以李在簡代之。
정조 8년 · 목
該院。以導[噵:I-PERSON]身病啓請變通。口傳差出。允之。
정조 8년 · 강
遞都監提調鄭一祥尹塾。以徐有隣鄭昌順代之。
정조 8년 · 목
敎曰。慈慶殿補階之役。今方擧行。而判堂謂有情勢。終不入來。事體所在。誠極未安。然而宜令一伸廉隅。戶曹判書鄭一祥。都監堂上今姑許遞。卽爲牌招入侍。又敎曰。 廟內扇蓋排設。今日內當爲擧行。都監堂上尹塾許遞。與未差之代。以無故人卽爲啓下。待下批牌招。
정조 8년 · 강
命嶺東災實分等。更爲論理登聞。
정조 8년 · 목
備邊司啓言。卽因原春監司徐鼎修狀啓。有稟處之命矣。取見其狀啓。則備陳嶺東荐歉。民情哀痛之狀。仍以爲闔沒戶之舊還蕩減。才有朝令。九郡闔沒之民。竝與新還而宜蒙一體之恩。各邑軍丁闕額塡充之道。萬無其策。自前各道移來者。量宜還送於所來之處。今年身布停免。限明年徐徐代定事爲請矣。第念九郡之中。自有緩急之不同。災實之各殊。若不細加區別。則有違綜核。惠澤之下究。有未可知。更令道臣及守令。爛熳商確。從九郡而爲邑分等。又從一邑而爲面里分等。論理狀聞之意。請分付。允之。敎以。道臣狀辭。必有料量而然。若欲更待分等後處分。得無後時之歎乎。然九郡之中。當有此優彼劣之殊。道伯且自巡路。纔已還營。則不待面里之分等。想已領會槪略矣。納布之流戶。亦豈無區別虛實者。爲先以此意。星火行會。關到後嚴飭守宰。躬親査櫛。分等報來。從後狀聞。先以巡路見聞之所涇渭者。論理登聞事。三懸鈴分付。
정조 8년 · 강
詣 太廟齋宿。
정조 8년 · 목
具遠遊冠絳紗袍。乘輿出協陽門。詣仁政殿月臺。親押訖。册寶奉安于腰采轝過前。予祗迎隨後。步詣仁政門外。乘輿出敦化門。降輿乘輦。敎曰。腰采轝在前。鼓吹等節。皆依昨年例在前。至 宗廟大門前。降輦乘輿。詣 廟前。降輿步詣南神門。命都監堂上進前。予曰。 大王位朴明源陪進。 王后位徐有隣陪進。姑先奉安于南神門。予謂戶判曰。奉安所遮帳甚弊。持本曹新件改排。鄭一祥持新件入來。改排奉安。子親審訖。命禮曹堂上守直。少頃。改具冕服。詣版位行禮。仍詣 廟內奉審。詣 永寧殿行禮奉審訖。仍詣省牲省器所。省牲省器如儀。還入齋室。命事知守僕朴昌彥下問曰。行祭在何時乎。奏曰。三更二點矣。予曰。陳設初昏時爲之。禮房承旨看審前後殿。少頃。改具遠遊冠絳紗袍後。詣南神門奉審訖。命有隣等進前。敎曰。頃日事。可謂前所未有矣。鄭昌順曰。承旨傳子尙傳之後。徑先退去。誠不審矣。承旨徐有防曰。三更二點爲今日。而四更以後。屬之明日。行祭時刻。何以爲之乎。予曰。然則以子正初刻爲之。起寢則隨時可也。明源曰。明政殿習儀方急。故徑退。致此無前之事。尙切惶悚矣。
정조 8년 · 강
太廟上號時親祭時。命諸執事及獻官以下書啓。
정조 8년 · 강
行 太廟上册寶親祭。還詣 璿源殿。行酌獻禮。
정조 8년 · 목
時至。具冕服步由西神門。詣 廟內第十三室 英宗大王貞聖王后神座前。親上 尊號册寶如儀訖。仍行親祭。禮儀使禮曹判書徐有隣。導詣三上香奠幣。進幣瓚爵官吏曹判書金履素。奠幣瓚爵官吏曹參議黃昇源。行禮如儀。降復位。捧俎官奉牲匣以入。薦俎官戶曹判書鄭一祥。以次跪奠幣。行初獻禮。大祝司僕正李集斗。讀祝文訖。降復位。亞獻官領議政鄭存謙。終獻官判府事徐命善行禮如儀。行飮福禮望燎禮。禮畢。出御東神門外版位。予謂戶判曰。日吉辰良。大禮順成。誠爲萬幸。而俄者玉册奉安時奉審。則玉册樻體樣稍高。以致欌內不容之境。勢不得已。隨其相適。推移奉安。故與前日奉安册樻換次奉安。蓋欌內册寶奉安。皆以年條定第次奉安。而今番未免易次。心甚不安矣。鄭一祥曰。極爲惶悚矣。予曰。文衡之撰出册文時。不計繁約。意在揄揚。句數比前太多。故玉册編數。自然稍加。樻子之造成。亦隨以高大。其時都提擧金領府。以册文之稍多。陳白減刪。而猶不慮及於樻子。此則其間堂上。互相遞易之致。文字自有多寡之體段。此後則不必務從繁多。詳考儀軌所載。倣前句數撰出。而樻子造出時。堂上與 廟司。奉審寶册欌之高低長廣後。出見樣造出也。此筵敎。政院錄送都監。載之儀軌及謄錄。入齋室。改具遠遊冠絳紗袍。乘輿出大門外。降輿乘輦。由敦化門。至仁政門外。降輦乘輿。詣萬安門外降輿。敎曰。 璿源殿酌獻禮時。百官行禮。步詣 璿源殿行禮。詣盥洗位盥洗。詣 各室前三上香獻盞如儀。降復位。禮畢。出萬安門外乘輿。由協陽門還內。
정조 8년 · 강
上號時玉册文製述官以下。施賞有差。
정조 8년 · 목
敎曰。 英宗大王貞聖王后追上 尊號。 神主出納大祝司僕正李集斗。讀玉册官兵曹參判沈頤之。行副司直金頤柱。讀金寶官刑曹參議申大升。行副司直南玄老。對擧行承政院都承旨宋載經。禮房承旨李獻慶。竝加資。 英宗大王玉册文製述官弘文館大提學吳載純。 貞聖王后玉册文書寫官行副司直徐有慶。加資屬耳。依壬申年上 號時例。熟馬一匹賜給。書寫官奉朝賀金致仁。金寶篆文書寫官錦城尉朴明源。 貞聖王后玉册文製述官行判中樞府事李徽之。金寶篆文書寫官昌城尉黃仁點。亦依壬申年例。竝熟馬一匹賜給。樂章文製述官領中樞府事金尙喆。議政府領議政鄭存謙。依辛未壬申等年例。竝半熟馬一匹賜給。捧玉册官副司果洪文泳林道浩李東郁李翼晉。捧金寶官副司果李顯靖洪樂恒尹序東李鼎運。各半熟馬一匹賜給。擧案執事廣興守洪善浩。司圃署直長趙廷獻。工曹正郞沈喜永。氷庫別提李英敎。典設司別提朴敦浩。濟用監奉事鄭東喆。平市署直長徐有器。刑曹正郞李普衍。廣興倉奉事徐鼎淳。平市署令柳誨。繕工監監役李在容。司宰監奉事洪景憲。繕工監假監役宋碩欽。長興庫奉事徐有容。掌苑署奉事南履範。兒馬一匹賜給。其中司䆃寺直長黃基玉。卽是 先朝外孫。豈無別般賞典。特爲陞六。褥席執事宗親府典薄韓鼎謩。中部都事吳載絅。司僕寺僉正李宜耆。典牲暑直長宋啓來。副司果金聖䂓。東部都事李厚老。軍資監奉事尹光碩。直長鄭東杓。各兒馬一匹賜給。禮儀使禮曹判書徐有隣。堂上執禮行副司直金宇鎭。各半熟馬一匹。堂下執禮吏曹正郞曺允大。兒馬一匹賜給。通禮院左通禮李一曾。右通禮呂善亨。竝加資。假注書鄭棟宋文述。致詞陪進權知承文院副正字李思謙。竝陞六。尙瑞院假官武臣兼宣傳官李鼎勳閔致愼。各上弦弓一張賜給。贊儀趙時種相當職。才已承傳。守令除授。代致詞官通禮院引儀吳學儉。察訪除授。崔慶鎭兒馬一匹賜給。奏時官等。令該衙門高品付料。引接引儀等竝問名。各加一資。資窮者代加。 册寶腰采轝領役部將內禁衛金重得等十人。亦依各年前例。上弦弓一張賜給。親祭時亞獻官議政府領議政鄭存謙。終獻官行判中樞府事徐命善。竝廏馬一匹面給。進幣瓚爵官吏曹判書金履素。奠幣瓚爵官吏曹參議黃昇源。薦俎官戶曹判書鄭一祥。禮儀使禮曹判書徐有隣。竝熟馬一匹賜給。典祀官奉常寺正趙武範。兒馬一匹賜給。 廟司令吳翼煥陞敍。堂上執禮行副司直趙尙鎭。半熟馬一匹賜給。堂下執禮司僕寺正李集斗。大祝奎章閣待敎李崑秀。執樽副司果洪文泳。祝史副司果鄭景祚。齋郞副司果徐配修。協律郞掌樂院正兪彥修。掌牲令典牲署注簿金觀行。各兒馬一匹賜給。捧俎官副司果李復永。宗親府典簿韓鼎謩。平市署直長徐有器。盥洗位禮曹正郞李敬裕。爵洗位禮曹正郞宋煥德。工曹正郞李燁。禮曹佐郞尹九宗。亞終獻盥洗位成均館典籍金遇國。各加一資。資窮者代加。贊者通禮院引儀吳學儉崔慶鎭。謁者兼引儀沈選之南松耇。贊引假引儀李嗣萬高景漢。各上弦弓一張賜給。祭監司憲府監察李漢龍趙思殷。各兒馬一匹賜給。香陪香室官員校書館正字金亨麟陞敍。書寫忠義問名。令該衙門高品付料。奏時官三人。亦令該衙門高品付料。宗廟事知守僕朴昌彥金尙禮。帖加成給。其餘擧行守僕。令該曹米布從優題給。入侍承旨行都承旨宋載經。行左承旨徐有防。右承旨李時秀。左副承旨趙興鎭。右副承旨權★(礻+嚴)。同副承旨李獻慶。閣臣吳載純徐有防朴祐源徐龍輔金載瓚鄭東浚李崑秀尹行任。竝半熟馬一匹賜給。兼春秋金健修金鳳顯。各兒馬一匹賜給。其餘都監堂郞以下員役工匠等。依昨年例。待 殿宮上册禮成後當施賞。以此知悉。今番賞典。一人雖兼數事。毋得疊授。又敎曰。 英宗大王貞聖王后追上 尊號册寶內入內出時。尙傳崔鳳佐加資。玉册差備長番中官延壽長康壽甲崔鳳佐劉仁默。差備長番中官金壽光金德九崔昌恒朴尙衍等。賞典雖無。依壬申癸酉等年前例。各兒馬一匹賜給。各差備中官鄭得周等三十人。各不粧弓一張賜給。當室宮闈令中官崔鳳佐加資。各室宮闈令中官延壽長韓聖揆。各半熟馬一匹賜給。今番賞典。一人雖兼數事。毋得疊授。又敎曰。本署官員及守僕等。依擧案書下。捧傳旨。皆令今日內施賞。又敎曰。 璿源殿守直中官。不粧弓一張賜給。守僕木一疋。照羅赤布一疋。施賞事分付。
정조 8년 · 강
領議政鄭存謙。箚辭錫馬之典。賜批。
정조 8년 · 목
批以。大禮順成。愴喜交竝。錫馬之典。槪循常規。卿其安心勿辭領受。仍命遣史官傳諭。
정조 8년 · 강
判府事徐命善。箚辭錫馬之典。賜批。
정조 8년 · 목
批以。日吉辰良。大禮順成。慶喜難以宣喩。厩馬之錫。實循彝典。卿須安心勿辭領受。仍命遣史官傳諭。
정조 8년 · 강
副校理鄭萬始。以母病陳疏徑出。批許救護。
정조 8년 · 강
遞承旨宋載經徐有防李時秀權★(礻+嚴)。以金頤柱李一曾李集斗呂善亨代之。
정조 8년 · 목
敎曰。都承旨許遞。又敎曰。左承旨左副承旨同副承旨許遞。又敎曰。承旨前望單子入之。
정조 8년 · 강
判下兵曹景慕宮親祭時軍兵磨鍊草記。
정조 8년 · 목
因該曹草記。敎以。禁營步軍五哨。騎士二番隨駕。留陣則以御營出番鄕軍及外各營入直步軍。各留二十名。與三營入直馬兵騎士。總戎使率領留陣。禁軍出番二番入番五十人隨駕。斥堠伏兵。則只斥堠三處爲之。餘竝除之。
정조 8년 · 강
命大輪次。以二十日爲之。
정조 8년 · 목
成均館。以初九日儒生課試。習儀相値。不得爲之啓。敎以。邦慶無前。大比在卽。八路儒生咸聚京師。且有行公文衡。以大輪次課試設行日子。以二十日爲之。遐方赴擧儒生試紙辦備之弊。不可不念。上 號庭試初試試紙。則以大好紙爲之。今番菊製。係是大輪次。自可賜第。通方外赴擧事。自本館預爲知委。
정조 8년 · 강
行藥院入診于誠正閣。都提調徐命善。提調徐有隣。副提調金頤柱。
정조 8년 · 강
命今番慶科武科初試。分三所。
정조 8년 · 강
兵曹參判沈頤之。疏辭新資。賜例批。
정조 8년 · 강
遞都監提調朴明源具善復。以鄭一祥趙時俊代之。尋遞時俊。以李命植代之。
정조 8년 · 목
敎曰。雖是儀賓武將。一向强迫。有所不可。錦城尉朴明源。工曹判書具善復都監之任許遞。以無故人卽爲啓下之意。言于都提調。又敎曰。都監堂上趙時俊。方帶刑官減下。其代以無故人啓下之意。言于都提調。
정조 8년 · 강
拿處禁府都事李性淳。兼春秋車亨衢。
정조 8년 · 목
敎曰。禁府首都事。爲先令該府照律嚴勘。又敎曰。當該兼春秋拿處。